দৈনিক কিশোরগঞ্জ ডেস্ক: গতকাল মঙ্গলবার শুনানি শেষে ট্রাইব্যুনাল আগামী ১ আগস্ট আন্তর্জাতিক অপরাধ ট্রাইব্যুনাল একাত্তরে মানবতাবিরোধী অপরাধ সংঘটনের দায়ে আটক জামায়াতে ইসলামীর চার নেতার বিরুদ্ধে তদন্ত প্রতিবেদন জমা দেওয়ার নির্দেশ দিয়েছেন।  গতকাল মঙ্গলবার সকালে জামায়াতের আমির মতিউর রহমান নিজামী, সহকারী সেক্রেটারি জেনারেল মো. কামারুজ্জামান, আবদুল কাদের মোল্লাকে ঢাকা কেন্দ্রীয় কারাগার ও  সেক্রেটারি জেনারেল আলী আহসান মোহাম্মাদ মুজাহিদকে নারায়ণগঞ্জ কারাগার থেকে ট্রাইব্যুনালে হাজির করা হয়। সকাল পৌনে ১১টার দিকে শুনানি শুরু হয়। সংপ্তি শুনানি শেষে ট্রাইব্যুনাল তদন্ত সংস্থাকে আগামী ১ আগস্ট এ চারজনের বিরুদ্ধে তদন্ত প্রতিবেদন জমা দেওয়ার নির্দেশ দেন। ওই দিন এ চারজনের আটকাদেশের এক বছর পূর্ণ হবে। এ জন্য ট্রাইব্যুনাল এক বছরের মধ্যে মামলার তদন্ত শেষ করতে নির্দেশ দিয়েছেন। এ ছাড়া ১ আগস্ট এ চার নেতার জামিন আবেদনের শুনানির দিন ধার্য করা হয়।  শুনানি শেষে কামারুজ্জামান ও কাদের মোল্লাকে গাজীপুরের কাশিমপুর কারাগারে  পাঠানো হয়েছে। আর নিজামীকে ঢাকা কেন্দ্রীয় কারাগার এবং মুজাহিদকে নারায়ণগঞ্জ কারাগারে নিয়ে যাওয়া হয়েছে। একই অভিযোগে আটক বিএনপি নেতা সালাউদ্দিন কাদের চৌধুরীর বিরুদ্ধে ১ আগস্ট তদন্ত প্রতিবেদন জমা দেওয়ার দিন ধার্য রয়েছে।